สรุปภาวะตลาดต่างประเทศวานนี้
ภาวะตลาดต่างประเทศ
27 ก.ย. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (26 ก.ย.) หลังจากนางเจเน็ต เยลเลน ประธานธนาคารกลางสหรัฐ (เฟด) ได้ออกมายืนยันว่า เฟดจะเดินหน้าปรับขึ้นอัตราดอกเบี้ยต่อไป แม้ทิศทางเงินเฟ้อยังคงไม่แน่นอนก็ตาม โดยถ้อยแถลงล่าสุดของนางเยลเลนส่งผลให้มีกระแสคาดการณ์เป็นวงกว้างว่า เฟดอาจจะปรับขึ้นอัตราดอกเบี้ยในการประชุมเดือนธ.ค.นี้
ดัชนีเฉลี่ยอุตสาหกรรมดาวโจนส์ปิดที่ 22,284.32 จุด ลดลง 11.77 จุด หรือ -0.05% ดัชนี S&amp;P500 ปิดที่ 2,496.84 จุด เพิ่มขึ้น 0.18 จุด, +0.01% และดัชนี Nasdaq ปิดที่ 6,380.16 จุด เพิ่มขึ้น 9.57 จุด หรือ +0.15%
 
ตลาดหุ้นยุโรปปิดขยับขึ้น เมื่อคืนนี้ (26 ก.ย.) โดยได้แรงหนุนจากการอ่อนค่าของสกุลเงินยูโร หลังจากผลการเลือกตั้งเยอรมนีระบุว่า พรรคพันธมิตรของนางอังเกลา แมร์เคิล นายกรัฐมนตรีเยอรมนี ไม่สามารถครองเสียงข้างมากในรัฐสภาได้อย่างเด็ดขาด ขณะที่บรรยากาศการซื้อขายในตลาดเป็นไปอย่างซบเซา เนื่องจากนักลงทุนยังคงวิตกกังวลเกี่ยวกับสถานการณ์เกาหลีเหนือ
ดัชนี Stoxx Europe 600 ขยับขึ้น 0.03% ปิดที่ 384.03 จุด
ดัชนี CAC-40 ตลาดหุ้นฝรั่งเศสปิดที่ 5,268.76 จุด เพิ่มขึ้น 1.63 จุด หรือ +0.03% ดัชนี DAX ตลาดหุ้นเยอรมันปิดที่ 12,605.20 จุด เพิ่มขึ้น 10.39 จุด หรือ +0.08% และดัชนี FTSE 100 ตลาดหุ้นลอนดอนปิดที่ 7,285.74 จุด ลดลง 15.55 จุด, -0.21%
 
ตลาดหุ้นลอนดอนปิดในแดนลบติดต่อกันสองวันทำการ เมื่อคืนนี้ (26 ก.ย.) จากแรงกดดันของสถานการณ์ความตึงเครียดบนคาบสมุทรเกาหลี หลังจากที่รัฐมนตรีต่างประเทศของเกาหลีเหนือระบุว่า สหรัฐได้ประกาศสงครามกับเกาหลีเหนือแล้ว และเกาหลีเหนือก็มีสิทธิที่จะตอบโต้อย่างเต็มที่ ซึ่งรวมถึงการยิงทำลายเครื่องบินทิ้งระเบิดของสหรัฐที่บินเข้าใกล้น่านฟ้าของเกาหลีเหนือด้วย
ดัชนี FTSE 100 ลดลง 15.55 จุด หรือ -0.21% ปิดที่ 7,285.74 จุด
 
สัญญาทองคำตลาดนิวยอร์กปิดลบ เมื่อคืนนี้ (26 ก.ย.) หลังจากนางเจเน็ต เยลเลน ประธานธนาคารกลางสหรัฐ (เฟด) ยืนยันว่า เฟดจะเดินหน้าปรับขึ้นอัตราดอกเบี้ยต่อไป แม้ทิศทางเงินเฟ้อยังคงไม่แน่นอนก็ตาม
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 9.80 ดอลลาร์ หรือ 0.75% ปิดที่ระดับ 1,301.70 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 26.4 เซนต์ หรือ 1.54% ปิดที่ 16.883 ดอลลาร์/ออนซ์
สัญญาพลาตินัมส่งมอบเดือนต.ค. ร่วงลง 15.50 ดอลลาร์ หรือ 1.65% ปิดที่ 924.70 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 4.75 ดอลลาร์ หรือ 0.5% ปิดที่ 914.45 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (26 ก.ย.) เนื่องจากนักลงทุนเทขายทำกำไร หลังจากสัญญาน้ำมันดิบพุ่งขึ้นแตะระดับสูงสุดในรอบ 5 เดือนในช่วงก่อนหน้านี้ ขณะเดียวกันนักลงทุนยังคงจับตาสถานการณ์ความขัดแย้งในตะวันออกกลาง ซึ่งเป็นผลมาจากการที่ชาวเคิร์ดเดินหน้าทำประชามติแยกตัวเป็นอิสระจากอิรัก
สัญญาน้ำมันดิบ WTI ส่งมอบเดือนพ.ย. ลดลง 34 เซนต์ หรือ 0.7% ปิดที่ 51.88 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย. ลดลง 58 เซนต์ หรือ 1% ปิดที่ 58.44 ดอลลาร์/บาร์เรล
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (26 ก.ย.) ด้วยแรงหนุนจากถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ที่ยืนยันว่า เฟดจะเดินหน้าปรับขึ้นอัตราดอกเบี้ยต่อไป แม้ทิศทางเงินเฟ้อยังคงไม่แน่นอนก็ตาม
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1800 ดอลลาร์ จากระดับ 1.1839 ดอลลาร์ ในขณะที่ปอนด์อ่อนค่าลงแตะ 1.3458 ดอลลาร์ จากระดับ 1.3467 ดอลลาร์ และดอลลาร์ออสเตรเลียอ่อนค่าลง ที่ระดับ 0.7893 ดอลลาร์ จากระดับ 0.7944 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.15 เยน จากระดับ 111.66 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9690 ฟรังก์สวิส จากระดับ 0.9674 ฟรังก์สวิส